《淮水 送张子也》
明代·何景明

淮水汤汤，伐鼓镗镗。之子南行，征夫不遑。有翮者燕，集于堂巢。

我日不谒，而旬不朝。征夫况瘁，谁使告尔劳。谁经营四方，谁高门翱翔。

谁粲粲衣裳，谁饥渴载行。辰月弗振，乾月维雹。视天之威，伊胡云虐。

弗问则退，问言谁对。敬我友矣，式相求矣。询于道周，维教言是由。

母琐言是谋，母戏言是流。桓桓之罴，免罹于罗。如彼弋鸟，维恐不加。

无执猫狸，而舍彼虎豺。我视人之疚，如灾我躬。勿曰行弗动，勿曰言弗用。

曰我寡，惮彼有众。矢时弗颂，维云讽矣。伊谁之送，孝友张仲。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。